Polelo 22: Josefa o Tsenngwa mo Kgolegelong
JOSEFA o dingwaga di le 17 fela fa a isiwa kwa Egepeto. Fa a fitlha koo, o rekisediwa monna mongwe yo o bidiwang Potifaro. Potifaro o berekela kgosi ya Egepeto, e bong Faro.
Josefa o direla mong wa gagwe e bong Potifaro ka natla. Ka jalo, fa Josefa a gola, Potifaro o mo tlhoma go okamela ntlo yotlhe ya gagwe. Jaanong ke ka ntlha yang fa Josefa a le mo kgolegelong? Ke ka ntlha ya mosadi wa ga Potifaro.
Josefa o a gola go nna monna yo montle thata mme mosadi wa ga Potifaro o batla gore Josefa a robale le ene. Josefa o a itse gore seno se phoso, mme ga a batle go dira jalo. Mosadi wa ga Potifaro o galefile fela thata. Ka jalo, fa monna wa gagwe a goroga mo lapeng o bua maaka a re: ‘Josefa yono yo o bosula o ne a leka go robala le nna!’ Potifaro o dumela mosadi wa gagwe, mme le ene o galefela Josefa fela thata. Ka jalo, o laela gore a tsenngwe mo kgolegelong.
Go ise go ye kae, monna yo o okametseng kgolegelo o lemoga gore Josefa ke monna yo o molemo. Ka jalo, o mo tlhoma go okamela magolegwa a mangwe otlhe. Moragonyana Faro o galefela motsholasenwelo wa gagwe le mmesi wa senkgwe, mme o ba tsenya mo kgolegelong. Letsatsi lengwe fa ba robetse, mongwe le mongwe wa bone o lora toro e e kgethegileng, mme ga ba itse bokao jwa ditoro tsa bone. Letsatsi le le latelang Josefa o ba raya a re: ‘Mpolelelang ditoro tsa lona.’ Mme fa ba bolelela Josefa ditoro tsa bone, o ba tlhalosetsa bokao jwa tsone, a thusiwa ke moya wa Modimo.
Josefa o raya motsholasenwelo a re: ‘Morago ga malatsi a mararo o tla ntshiwa mo kgolegelong, mme o tla nna motsholasenwelo wa ga Faro gape.’ Josefa o oketsa ka gore: ‘Fa o tswa mono, bolelela Faro ka ga me, mme o nthuse go tswa mo lefelong leno.’ Mme Josefa o raya mmesi wa senkgwe a re: ‘Morago ga malatsi a le mararo fela, Faro o tla laela gore o kgaolwe tlhogo.’
Morago ga malatsi a mararo go direga fela jaaka Josefa a ne a boletse. Faro o laela gore mmesi wa senkgwe a kgaolwe tlhogo. Le fa go ntse jalo, motsholasenwelo ene o ntshiwa mo kgolegelong a bo a simolola go direla kgosi gape. Mme gone o lebala gotlhelele ka Josefa! Ga a bolelele Faro ka ene mme Josefa o tshwanelwa ke go nna mo kgolegelong.
Dipotso
- Josefa o dingwaga di le kae fa a isiwa kwa Egepeto, mme go diregang fa a fitlha teng?
- Go tlile jang gore Josefa a feleletse a le mo kgolegelong?
- Josefa o newa maikarabelo afe mo kgolegelong?
- Fa Josefa a le mo kgolegelong, ke eng se a neng a se direla motsholasenwelo le mmesi wa senkgwe wa ga Faro?
- Go diregang fa motsholasenwelo a sena go gololwa mo kgolegelong?
Dipotso tse di oketsegileng
- Bala Genesise 39:1-23.
E re ka go ne go se na molao ope o o kwadilweng o o tswang kwa Modimong o o neng o kgala boaka mo motlheng wa ga Josefa, ke eng se se neng sa mo tlhotlheletsa gore a tshabe fa mosadi wa ga Potifaro a mo raela? (Gen. 2:24; 20:3; 39:9)
- Bala Genesise 40:1-23.
Tlhalosa ka bokhutshwane toro ya motsholasenwelo le tlhaloso ya yone e Jehofa a neng a e naya Josefa. (Gen. 40:9-13)
Mmesi wa senkgwe o ne a lora toro efe, mme e ne e kaya eng? (Gen. 40:16-19)
Setlhopha sa motlhanka yo o botlhale le yo o boikanyego se ne sa etsa jang boikutlo jwa ga Josefa gompieno? (Gen. 40:8; Pes. 36:9; Joh. 17:17; Dit. 17:2, 3)
Genesise 40:20 e re thusa jang go bona tsela e Bakeresete ba lebang meletlo ya malatsi a botsalo ka yone? (Mor. 7:1; Mar. 6:21-28)
tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn